*Projekts*

**Informatīvais ziņojums**

**par apropriācijas pārdali starp budžeta izdevumu kodiem atbilstoši ekonomiskajām kategorijām Iekšlietu ministrijas pamatbudžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” ietvaros**

Saskaņā ar likuma „Par valsts budžetu 2014.gadam” 35. panta pirmajā daļā noteikto – ja ir pieņemts attiecīgs Ministru kabineta lēmums, finanšu ministram ir tiesības veikt apropriācijas pārdali ministrijas vai centrālās valsts pārvaldes iestādes budžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” ietvaros. Iekšlietu ministrija iesniedz informatīvo ziņojumu „Par apropriācijas pārdali starp budžeta izdevumu kodiem atbilstoši ekonomiskajām kategorijām Iekšlietu ministrijas pamatbudžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” ietvaros”, lai Ministru kabinets pieņemtu lēmumu par izdevumu pārdali starp atsevišķiem pasākumiem un izdevumu kodiem atbilstoši ekonomiskajām kategorijām.

1. **Pašreizējā situācija un problēmas raksturojums**

Likumā „Par valsts budžetu 2014.gadam” Iekšlietu ministrijas pamatbudžeta programmā 96.00.00 „Latvijas prezidentūras Eiropas Savienības Padomē nodrošināšanai 2015.gadā” apstiprināts finansējums 4 156 272 *euro* apmērā.

1. Saskaņā ar Ministru kabineta 2013.gada 28.augusta rīkojuma Nr.401 „Par nepieciešamo finansējumu 2014.gadam, lai sagatavotu un nodrošinātu Latvijas prezidentūru Eiropas Savienības Padomē 2015.gadā” 1.5.1.apakšpunktu Iekšlietu ministrijai piešķirts finansējums 148 359 latu jeb 211 096 *euro* apmērā divu papildu amata vietu izveidošanai Latvijas Republikas Pastāvīgajā pārstāvniecībā Eiropas Savienībā no 2014.gada 1.janvāra (izdevumi diviem nozares padomniekiem ar laulāto un bērnu). 2014.gada februārī uz Briseli tika nosūtīts nozares padomnieks bez ģimenes, bet otrā nozares padomnieka nosūtīšana aizkavējās līdz 2014.gada augustam. Līdz ar to izveidojās ārvalstīs strādājošo darbinieku dzīvokļa īres un komunālo izdevumu kompensācijas ekonomija 21 880 *euro* apmērā.

Plānojot 2014.gada budžetu, nebija iespējas paredzēt tehniskā aprīkojuma (portatīvo datoru un videokonferences aprīkojuma) iegādi nozares padomniekiem un ministrijas ekspertiem ierobežota pieejamā finansējuma dēļ. Taču, gatavojoties Latvijas prezidentūrai Eiropas Savienības Padomē (turpmāk – prezidentūra), arvien aktuālāks kļūst jautājums par savlaicīgu, operatīvi sagatavotu un elektroniski atbildīgajiem ekspertiem ministrijā nosūtītu informāciju un regulāru iespēju izskatīt elektronisko pastu darba grupu un dažādu pasākumu norises laikā. Portatīvo datoru iegāde nodrošinās efektīvāku resursu izmantošanu un aktuālās informācijas ātrāku apriti dažādos pasākumos un darba grupās. Savukārt, videokonferences aprīkojuma iegāde nodrošinās saikni un tiešsaistes komunikācijas iespējas ar Iekšlietu ministrijas nozares padomniekiem Latvijas Republikas pastāvīgajā pārstāvniecībā Eiropas Savienībā, kā rezultātā paātrināsies dažādu ar prezidentūru saistīto jautājumu risināšana. Līdz ar to ir jāveic 17 portatīvo datoru iegāde 19 380 *euro* apmērā (17 gab. x 1 140 *euro*) (izdevumi pamatkapitāla veidošanai) diviem uz Latvijas Republikas Pastāvīgo pārstāvniecību Eiropas Savienībā, Briselē papildu nosūtītajiem nozares padomniekiem un Iekšlietu ministrijas atbildībā esošajās darba grupās iesaistītajiem darbiniekiem (Iekšlietu ministrijai – 11 gab., Valsts policijai – 1 gab., Valsts robežsardzei – 1 gab., Drošības policijai – 1 gab., Valsts ugunsdzēsības un glābšanas dienestam – 1 gab., Pilsonības un migrācijas lietu pārvaldei – 1 gab., Iekšlietu ministrijas Informācijas centram – 1 gab.) un videokonferences aprīkojuma iegāde 2 500 *euro* apmērā (televizors, videokamera, mikrofons – izdevumi precēm un pakalpojumiem 500 *euro*, pamatkapitāla veidošanai 2 000 *euro*).

1. Saskaņā ar Ministru kabineta 2013.gada 28.augusta rīkojuma Nr.401 „Par nepieciešamo finansējumu 2014.gadam, lai sagatavotu un nodrošinātu Latvijas prezidentūru Eiropas Savienības Padomē 2015.gadā” 1.5.6.apakšpunktu Iekšlietu ministrijai piešķirts finansējums 2 041 735 latu jeb 2 905 127 *euro* apmērā drošības pasākumu materiāltehniskajam nodrošinājumam un drošības pasākumos iesaistītā personāla izdevumu segšanai. Plānojot 2014.gada budžetu drošības pasākumu nodrošināšanai prezidentūras laikā, tika veikti provizoriski aprēķini, jo nebija noteikti pasākumu norises laiki, vietas, iesaistīto darbinieku skaits un drošības līmenis pasākumos. Pēc iepriekš minēto aktivitāšu precizēšanas un iepirkumu procedūru uzsākšanas, veiktas šādas izmaiņas:
2. iepirkumu procedūru dokumentācijas sagatavošanas laikā tika precizētas nepieciešamā aprīkojuma tehniskās specifikācijas un daudzums atbilstoši izmaiņām plānotajos drošības pasākumos, un savukārt iepirkuma procedūras rezultātā, ņemot vērā ierobežoto piedāvājumu tirgū, mainījās iegādes cenas, kas ietekmēja plānotos izdevumus materiāli tehniskā nodrošinājuma iegādei, tajā skaitā:

* elektrošoka ierīces “Taser” aprīkojuma (elektrošoka pistoles datu nolasīšanas ierīču komplekti un elektrošoka pistoles lādiņu kasetes) iegādes cena atbilstoši noslēgtajām līgumam ir mazāka nekā plānots, kā rezultātā mainījās izdevumu kods atbilstoši ekonomiskajām kategorijām (13 692 *euro*);
* Valsts policijas vajadzībām nepieciešamo kombinezonu no ugunsdroša materiāla cena atbilstoši noslēgtajām līgumam ir mazāka nekā plānots, kā rezultātā izveidojās līdzekļu ekonomija 50 820 *euro* apmērā (izdevumi precēm un pakalpojumiem), kuru plānots novirzīt atstarojošo vestu iegādei. Valsts policijas rīcībā esošās vestes ir novecojušas un nav ērtas lietošanai. Lai nodrošinātu Valsts policijas darbinieku redzamību diennakts gaišajā un tumšajā laikā un nepieciešamības gadījumā jebkurš Latvijas viesis (prezidentūras pasākuma dalībnieks) varētu vizuāli identificēt Valsts policijas darbinieku un vērsties pēc palīdzības, kā arī stiprinātu Valsts policijas darbinieku vizuālo tēlu un prestižu, nepieciešams iegādāties atstarojošās vestes 50 820 *euro* apmērā (726 gab. x 70 *euro*/gab.). Vestes plānots izsniegt darbiniekiem, kuri tiks iesaistīti objektu perimetra apsardzē un sabiedriskās kārtības uzturēšanā Rīgas lidostā, Latvijas Nacionālās bibliotēkas (turpmāk – LNB) apkārtnē un citos ar prezidentūras pasākumiem saistītajos objektos (piemēram, vakariņu objekti, viesnīcas), satiksmes drošības nodrošināšanā – satiksmes regulēšanā maršrutos (lidosta – bibliotēka – viesnīcas – citi objekti), kā arī eskortēšanā – kolonu pavadīšanā ar automašīnām un motocikliem.

1. tika precizēta ar drošības nodrošināšanu saistīto Valsts policijas un Valsts ugunsdzēsības un glābšanas dienesta darbinieku iesaiste publiskajos pasākumos, tajā skaitā:

* Valsts policijai no 2014.gada 1.novembra bija plānots uzsākt LNB apsardzi, bet apsardzes uzsākšana pārcelta uz 2014.gada 15. decembri, atlīdzību izmaksājot 2015.gada janvārī. Līdz ar to piešķirtie līdzekļi LNB apsardzes nodrošināšanai 25 262 *euro* apmērā netiks apgūti. Lai veiktu iespējamo apdraudējumu analīzi Valsts policijas kompetences ietvaros, izstrādātu sabiedriskās kārtības un satiksmes drošības nodrošināšanas plānu, dokumentu kopumu fiziskās drošības pasākumu nodrošināšanai LNB un rīcības plānu ārkārtas situāciju gadījumiem, Valsts policijā ir izveidota darba grupa prezidentūras drošības pasākumu plānošanai un realizācijai 25 darbinieku sastāvā. Darba grupas dalībniekiem ar prezidentūras drošības pasākumiem saistīto jautājumu risināšana ir papildus pienākums. Lai nodrošinātu prezidentūras drošības jautājumu risināšanā iesaistītā personāla motivēšanu, LNB apsardzes nodrošināšanai paredzētos līdzekļus plānots novirzīt piemaksām par papildu darbu prezidentūras drošības pasākumu plānošanā un realizācijā iesaistītajiem darbiniekiem līdz 30% no mēnešalgas laika posmā no 2014.gada 01.oktobra līdz 2014.gada 31.decembrim.
* Valsts ugunsdzēsības un glābšanas dienestam 2014.gada novembrī un decembrī bija paredzēts iesaistīties Latvijas prezidentūras Eiropas Savienības Padomes sekretariāta rīkotajos pasākumos, bet atbilstoši precizētajam pasākumu norises plānam 2014.gadā tie netiks rīkoti. Līdz ar to šim pasākumam piešķirtie līdzekļi 10 422 *euro* apmērā netiks apgūti. Izvērtējot iespējamo pasākumos iesaistīto dalībnieku skaitu, noteikto drošības līmeni pasākumos, objektu izvietojumu, veikto iepirkumu procedūru rezultātu un pieejamos finanšu resursus10 422 *euro* apmērā, plānots iegādāties papildu 4 ķīmiskās aizsardzības tērpus (4 aizsargtērpi x 2 605,50 *euro*/gab.), lai nodrošinātu ugunsdzēsēju-glābēju iekļūšanu bīstamās zonas epicentrā nopietnas ķīmiskās avārijas gadījumā (terorisma gadījumā ar ķīmiski bīstamām vielām) un veiktu cilvēku glābšanu. Ķīmiskie aizsargtērpi nodrošinās operatīvo dienestu darbinieku drošu darbību notikuma vietā. Valsts ugunsdzēsības un glābšanas dienesta rīcībā esošo ķīmisko aizsardzības tērpu skaits ir nepietiekams, lai reaģēšanā iesaistītu nepieciešamo ugunsdzēsēju-glābēju skaitu.

1. **Priekšlikumi turpmākai rīcībai**

Iekšlietu ministrija ir izvērtējusi 2014.gada pamatbudžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” izdevumus un secinājusi, ka ir nepieciešams izdarīt šādas izmaiņas, nepalielinot kopējo izdevumu apmēru:

* samazināt izdevumus precēm un pakalpojumiem 21 380 *euro* apmērā un attiecīgi palielināt izdevumus pamatkapitāla veidošanai, lai nodrošinātu portatīvo datoru iegādi savlaicīgai un efektīvai Iekšlietu ministrijas kompetencē esošo Eiropas Savienības Padomes darba grupu vadīšanai, nepieciešamo dokumentu sagatavošanai un operatīvai informācijas apritei, kā arī tiešsaistes komunikācijas nodrošināšanai ar Iekšlietu ministrijas nozares padomniekiem Latvijas Republikas pastāvīgajā pārstāvniecībā Eiropas Savienībā;
* samazināt izdevumus pamatkapitāla veidošanai 13 692 *euro* apmērā un attiecīgi palielināt izdevumus precēm un pakalpojumiem, lai nodrošinātu elektrošoka ierīcei “Taser” nepieciešamā aprīkojuma iegādi atbilstoši noslēgtajam līgumam;
* samazināt izdevumus atlīdzībai 10 422 *euro* apmērā (tajā skaitā atalgojums 8 433 *euro*) un attiecīgi palielināt izdevumus pamatkapitāla veidošanai, lai nodrošinātu ķīmiskās aizsardzības tērpu iegādi;
* kombinezonu no ugunsdroša materiāla iegādei (Valsts policijai) paredzēto finansējumu 50 820 *euro* apmērā novirzīt atstarojošo vestu iegādei;
* LNB apsardzei paredzēto finansējumu 25 262 *euro* apmērā (tajā skaitā atalgojums 20 440 *euro*) novirzīt piemaksām par papildu darbu prezidentūras drošības pasākumu plānošanā un realizācijā iesaistītajiem Valsts policijas darbiniekiem.

Grozījumi paredz veikt izmaiņas Iekšlietu ministrijas pamatbudžeta programmā 96.00.00 „Latvijas prezidentūras Eiropas Savienības Padomē nodrošināšana 2015.gadā” 2014.gadam apstiprinātā finansējuma ietvaros, nepalielinot kopējo izdevumu un ieņēmumu apmēru (skatīt tabulu).

*Tabula*

**Ierosinātie grozījumiIekšlietu ministrijas pamatbudžeta programmā 96.00.00 „Latvijas Prezidentūras Eiropas Savienības Padomē nodrošināšana 2015.gadā”** *(euro)*

| 96.00.00 „Latvijas prezidentūras Eiropas Savienības Padomē nodrošināšana 2015.gadā” | Apstiprināts 2014.gada budžets | Priekšlikumi izmaiņām | 2014.gada budžets ar izmaiņām |
| --- | --- | --- | --- |
| Resursi izdevumu segšanai | 4 156 272 | 0 | 4 156 272 |
| Dotācija no vispārējiem ieņēmumiem | 4 156 272 |  | 4 156 272 |
| Izdevumi – kopā | 4 156 272 | 0 | 4 156 272 |
| Uzturēšanas izdevumi | 3 210 127 | -18 110 | 3 192 017 |
| Kārtējie izdevumi | 3 210 127 | -18 110 | 3 192 017 |
| Atlīdzība | 505 724 | -10 422 | 495 302 |
| Atalgojums | 306 955 | - 8 433 | 298 522 |
| Preces un pakalpojumi | 2 704 403 | -7 688 | 2 696 715 |
| Kapitālie izdevumi | 946 145 | 18 110 | 964 255 |
| Pamatkapitāla veidošana | 946 145 | 18 110 | 964 255 |

Papildus norādām, ka aprēķini ir provizoriski un iepirkuma rezultātā iegādes cenas un daudzums var mainīties, kā arī apropriācijas pārdale neietekmēs nākamajiem periodiem noteiktos maksimāli pieļaujamos izdevumu apjomus un nepalielinās Iekšlietu ministrijas ilgtermiņa saistību pilnvaru limitus.

Saskaņā ar Likuma par budžetu un finanšu vadību 9.panta trīspadsmitās daļas 1.punktu un likuma „Par valsts budžetu 2014. gadam” 32. un 35.pantu, finanšu ministram ir tiesības budžeta resoram gadskārtējā valsts budžeta likumā noteiktās apropriācijas ietvaros pārdalīt apropriāciju starp budžeta izdevumu kodiem atbilstoši ekonomiskajām kategorijām, ja ir pieņemts attiecīgs Ministru kabineta lēmums.

Ņemot vērā minēto, lūdzam Ministru kabinetu atbalstīt Iekšlietu ministrijas valsts pamatbudžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” ietvaros:

* apropriācijas pārdali starp budžeta izdevumu kodiem atbilstoši ekonomiskajām kategorijām, lai nodrošinātu portatīvo datoru, aprīkojuma videokonferences ierīkošanai, elektrošoka ierīces “Taser” aprīkojuma un ķīmiskās aizsardzības tērpu iegādi;
* finanšu līdzekļu ekonomijas novirzīšanu ar drošības pasākumu nodrošināšanu prezidentūras laikā saistīto izdevumu segšanai – atstarojošo vestu iegādei un piemaksai par papildu darbu prezidentūras drošības pasākumu plānošanā un realizācijā iesaistītajiem Valsts policijas darbiniekiem.

Iekšlietu ministra pienākumu izpildītājs,

zemkopības ministrs J.Dūklavs

Vīza: valsts sekretāra pienākumu izpildītāja I.Aire

09.10.2014 15:07

1578

A.Poloņankina

67219193, Anna.Polonankina@iem.gov.lv